《来燕堂联句》
宋代·谢绛

贤侯谢郡归，從游乐吾党。
林泉富馀地，卜筑疏陈莽。
是时春正中，来燕音下上。
若贺大厦成，喜留众宾赏。
得名因笑谈，挥墨粲题榜。
所夸贤豪盛，岂止池榭广。
人心乐且间，鸟意颉而颃。
吟樽敞花轩，醉枕酣风幌。
轻云薄藻栋，初日丽珠网。
红袂生暗香，清弦泛馀响。
林深隐飞盖，岸曲迟去桨。
波光栏槛明，竹气衣巾爽。
虚容凉樾入，影与文涟荡。
晨飚转绿蕙，夕雨滋膏壤。
嘉辰喜盍朋，命驾期屡往。
觞咏陶淑真，世俗岂吾仿。
得以为胜游，萧然散烦想。
公子固好士，世德复可像。
今此大基构，不图专奉养。
美哉风流存，来叶足师仰。

作者简介：谢绛（994-1039）：字希深，浙江富阳人，北宋文学家、诗人，六部侍郎。以父荫任试秘书省校书郎。北宋大中祥符八年(1015)，登进士甲科，授太常寺奉礼郎、汝阴知县(今属安徽)。